Paulsen er utdannet fra Statens Håndverks- og Kunstindustriskole i Oslo (1959–62), London Central School of Arts (1963), Institutt for markedsføring i Oslo (1967), Statens lærerskole (1966-69), Kunstakademiet i Trondheim (1978–80/1984–85) og Kunstakademiet i Oslo (1986-87). Paulsen startet som reklametegner i reklamebyråene Kittelsen og Kværk, Fabritius og AB-Bates. Senere ble det og en omfattende pedagogisk virksomhet før han satset på en karriere som kunstner. Erfaringen som designer og tegner, i tillegg til den pedagogiske virksomheten, har hatt innflytelse på hans kunstneriske virksomhet. Paulsen har blant annet undervist ved Kunstakademiet i Trondheim, Statens kunstakademi, Arkitekthøyskolen i Oslo, Gerlesborgskolan i Bohuslän og Nansenskolen på Lillehammer. Særlig viktig for hans utvikling som pedagog var møtet med professor Georg Suttner på Kunstakademiet i Trondheim i 1978.